Археолошка истраживања на простору тврђаве указују да је на том месту постојало утврђење још у доба Трачана, а користили су га касније и Римљани и Византинци. Са развојем бугарске државе на том простору, тврђава добија на значају и њен најстарији помен је датиран у XI век, када се помиње у изворима као "Петрич". Крсташи је заузимају током III крсташког похода, да би после IV односно пада Цариграда 1204. године, поново добила на стратешком значају, услед настанка Латинског царства.